Súlan ( Morus bassanus eða Sula bassana ) er sjófugl sem verpir hér við land á örfáum stöðum undan suður - , austur - og norðausturlandi . Kunnasti varpstaðurinn hér við land er eflaust Eldey sem liggur suður af Reykjanesi . Íslenskir fuglafræðingar hafa fylgst vel með stærð súlustofnsins hér við land og telur hann nú um 25.000 pör . Stærstur hluti íslenska súlustofnsins verpir í Eldey en hún er að öllum líkindum ein stærsta súlubyggð í heimi . Sökum sérstæðs fuglalífs hefur Eldey verið friðuð síðan 1940 en áður var farið árlega út í eyna til eggjatöku . Súlan er stór fugl , tæplega metri á lengd og vegur á bilinu 2 til 3 kíló . Vænghaf súlunnar er allt að 180 sentímetrar . Af þessu má ráða að súlan er stærsti sjófuglinn hér við land . Helsta fæða súlunnar er fiskur . Veiðitækni súlunnar er sérstaklega tilkomumikil og kallast aðfarirnar súlukast . Súlan veiðir á þann hátt að hún stingur sér úr mikilli hæð ofan í sjóinn um leið og hún leggur vængina að síðunni . Hún stingur sér 3 til 6 metra ofan í sjóinn og grípur þar þann fisk sem hún hafði séð úr lofti áður . Varptími súlunnar er í apríl og maí . Hver kvenfugl verpir aðeins einu eggi í hreiðurhraukinn sem fuglinn býr til úr þara og þangi . Unginn verður yfirleitt fleygur upp úr miðjum ágúst og í september . Ungfuglar á fyrsta ári eru grábrúnir að lit með hvítum doppum á baki . Súlan fær fullorðinsham og verður kynþroska á fimmta ári . Á haustin yfirgefur stærstur hluti stofnsins Íslandsstrendur og flýgur suður að ströndum Evrópu en lítill hluti súlustofnsins dvelur vetrarlangt á miðunum djúpt suður af landinu . Erlendis eru stórar varpstöðvar í Kanada nánar tiltekið við St. Lawrence flóa , víða á Labrador og á Nýfundnalandi . Á eynni St. Kilda á Bretlandseyjum er stærsta súlubyggð í heimi en þar verpa meira en 50.000 pör . Súlan er af ættinni Sulidae en innan þeirrar ættar eru aðeins tvær aðrar tegundir . Þær eru talsvert minni og lifa á suðurhveli jarðar , þær kallast á ensku Cape gannet ( l . Morus capenet ) sem lifir á nokkrum eyjum suður af Suður-Afríku og Australian gannet eins og fuglinn nefnist á ensku ( l . Morus serrator ) sem verpir í kringum Tasmaníu og Nýja Sjáland .